Diari Oficial de la Generalitat Valenciana


Sumari del DOGV 8027, del 26-04-2017 (2017/3445)

RESOLUCIÓ de 21 d'abril de 2017, del director general de Relacions amb les Corts, per la qual es publica el conveni entre el Ministeri de Justícia i les comunitats autònomes amb traspàs de funcions en matèria de provisió de mitjans materials i econòmics per al funcionament de l'Administració de Justícia per a establir el sistema de representació de les comunitats autònomes en el Consell Assessor d'Assistència a les Víctimes.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8027

Data del DOGV
:   26-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3445


Data del document
:   21-04-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 21 d'abril de 2017, del director general de Relacions amb les Corts, per la qual es publica el conveni entre el Ministeri de Justícia i les comunitats autònomes amb traspàs de funcions en matèria de provisió de mitjans materials i econòmics per al funcionament de l'Administració de Justícia per a establir el sistema de representació de les comunitats autònomes en el Consell Assessor d'Assistència a les Víctimes. [2017/3445]  
El Ministeri de Justícia i les comunitats autònomes amb traspàs de funcions en matèria de provisió de mitjans materials i econòmics per al funcionament de l'Administració de Justícia han subscrit, el dia 30 de setembre de 2016, el conveni per a establir el sistema de representació de les comunitats autònomes en el Consell Assessor d'Assistència a les Víctimes, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 20 d'abril de 2017 i número 599/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 21 d'abril de 2017.- El director general de Relacions amb les Corts: Antonio Torres Salvador.  
  
  
Conveni de col·laboració entre el Ministeri de Justícia i les comunitats autònomes amb traspàs de funcions en matèria de provisió de mitjans materials i econòmics per al funcionament de l'Administració de Justícia, per a establir el sistema de representació de les comunitats autònomes en el Consell Assessor d'Assistència a les Víctimes.  
  
  
Madrid, 30 de setembre de 2016  
  
Reunits  
El ministre de Justícia en funcions, Rafael Catalá Polo, nomenat per Reial decret 829/2014, de 28 de setembre, i fent ús de les competències que li corresponen en virtut de la disposició addicional tretzena de la Llei 30/199, de 26 de novembre, de règim jurídic de les administracions públiques i del procediment administratiu comú.  
  
El conseller d'Administració Pública i Justícia del Govern de la comunitat autònoma del País Basc, Josu Iñaki Erkoreka Gervasio, nomenat per Decret 22/2012, de 15 de desembre, del Lehendakari, i en exercici de les atribucions que li estan conferides en virtut del Decret 20/2012, de 15 de desembre, del lehendakari, de creació, supressió i modificació dels departaments de l'Administració General de la comunitat autònoma del País Basc.  
El conseller de Justícia, Carles Mundo i Blanch, en virtut de nomenament pel Decret 3/2016, de 13 de gener, i que actua en representació de l'Administració de la Generalitat de Catalunya, en virtut de l'autorització conferida per l'Acord del Govern de la Generalitat de data 27 de setembre de 2016.  
El vicepresident i conseller de Presidència, Administracions Públiques i Justícia de la Xunta de Galícia, Alfonso Rueda Valenzuela, i fent ús de les competències que li corresponen en virtut de l'article 34 de la Llei 1/1983, de 22 de febrer, reguladora de la Xunta i de la seua Presidència, i el que disposa el Decret 230/2012, de 2 de desembre, pel qual és nomenat vicepresident de la Xunta de Galicia, i el Decret 229/2012, de 2 de desembre, pel qual nomenen els titulars dels departaments de la Xunta de Galicia.  
El conseller de Justícia i Interior de la Junta d'Andalusia, Emilio de Llera Suárez-Bárcena, actuant en nom i representació de la comunitat autònoma d'Andalusia, en virtut del disposat en el Decret de la Presidenta14/2015, de 17 de juny, pel qual es designen els consellers i les conselleres de la Junta d'Andalusia, i en l'exercici de les facultats que li atribueix l'article 9 de la Llei 9/2007, de 22 d'octubre, de l'Administració de la Junta d'Andalusia i en el Decret 214/2015, de 14 de juliol, pel qual s'estableix l'estructura orgànica de la Conselleria de Justícia i Interior.  
El conseller de Presidència i Participació Ciutadana del Govern del Principat d'Astúries, Guillermo Martínez Suárez, en virtut de Decret 7/2015, de 28 de juliol, del president del Principat d'Astúries (BOPA de 29.07.2015), pel qual nomena els membres del Consell de Govern, facultat per a aquest acte per Acord del Consell de Govern, de data 31 d'agost de 2016.  
El conseller de Presidència i Justícia de la comunitat autònoma de Cantàbria, Rafael Ángel de la Sierra González, nomenat per Decret 4/2015, de 10 de juliol, pel qual nomena la vicepresidenta i la resta dels membres del Consell de Govern, autoritzat per a aquest acte per Acord del Consell de Govern, de data 22 de setembre de 2016.  
  
El conseller de Polítiques Socials, Família, Igualtat i Justícia, de la comunitat autónoma de La Rioja, Conrado Escobar Las Heras, nomenat per Decret del president 10/2015, de 10 de juliol, fent ús de les competències que li corresponen en virtut de l'article 42.1.k de la Llei 8/2003, de 28 d'octubre, del Govern i incompatibilitats dels seus membres.  
  
La consellera de Justícia, Administració Pública, Reformes Democràtiques i Llibertats Públiques de la Generalitat Valenciana, Gabriela Bravo Sanestanislao, nomenada per Decret 8/2015, de 29 de juny, del president de la Generalitat, i autoritzada per a aquest acte per Acord del Consell, de data 9 de setembre de 2016.  
El conseller de Presidència del Govern d'Aragó, Vicente Guillén Izquierdo, nomenat mitjançant Decret de 5 de juliol de 2015, de la Presidència del Govern d'Aragó (BOA núm. 128 de 06.07.2015), que actua en nom i representació de l'Administració de la comunitat autònoma d'Aragó, facultat per a aquest acte per acord del Govern d'Aragó, de data 26 de juliol de 2016.  
El conseller de Presidència, Justícia i Igualtat, Aaron Afonso González, segons nomenament efectuat per Decret 105/2015, de 9 de juliol, del president de la comunitat autònoma de Canàries, en nom i representació de la comunitat autònoma de Canàries, en virtut de les facultats conferides per l'article 29.1.k de la Llei 14/1990, de 26 de juliol, de règim jurídic de les administracions públiques de Canàries, i d'acord amb el vigent Reglament orgànic de la Conselleria de Presidència, Justícia i Igualtat aprovat a través del Decret 382/2015, de 28 de desembre.  
  
La consellera de Presidència, Funció Pública, Interior i Justícia del Govern de Navarra, María José Beaumont Aristu, nomenada per Decret foral de la presidenta de la Comunitat Foral de Navarra 12/2015, de 22 de juliol, i en exercici de les atribucions que li estan conferides en virtut de l'article 90.1 de la Llei foral 15/2004, de 3 de desembre, de l'Administració de la Comunitat Foral de Navarra.  
El conseller de Presidència, Justícia i portaveu de Govern de la Comunitat de Madrid, Ángel Garrido García, actuant per delegació de la presidenta de la Comunitat de Madrid, Cristina Cifuentes Cuencas, Decret de Delegació 55/2016, de 29 de setembre, en l'exercici de les competències atribuïdes en l'article 4.1. de la Llei 8/1999 d'adequació de la normativa de la Comunitat de Madrid a la Llei estatal 4/1999, de 13 de gener, de modificació de la Llei 30/199, de 26 de novembre, de règim jurídic de les administracions públiques i del procediment administratiu comú, i l'article 16.1 de la mencionada Llei 30/199, de 26 de novembre, de règim jurídic de les administracions públiques i del procediment administratiu comú.  
Les parts es reconeixen recíprocament, en la qualitat amb què cadascuna intervé, amb capacitat legal suficient per a l'atorgament d'aquest acord i, a l'efecte  
  
Expose  
I. La Llei 30/199, de 26 de novembre, de règim jurídic de les administracions públiques i del procediment administratiu comú, arreplega, en el seu títol I, els principis de col·laboració entre les administracions públiques, entre els quals figura el de prestar la cooperació i assistència actives que les administracions pogueren demanar mútuament per a l'exercici eficaç de les seues competències, així com la possibilitat d'establir convenis de col·laboració amb els òrgans corresponents de les administracions de les comunitats autònomes en l'àmbit de les seues competències respectives.  
II. L'Estat té competència exclusiva en matèria d'Administració de Justícia d'acord amb el que estableix l'article 149.1.5a de la Constitució Espanyola.  
III. D'acord amb el Reial decret 453/2012, de 5 de març, correspon al Ministeri de Justícia, dins de l'àmbit de les competències que li confereixen les disposicions legals vigents, la proposta i execució de la política del Govern per al desenvolupament de l'ordenament jurídic, sense perjuí de les competències d'altres departaments, així com la política d'organització i suport de l'Administració de Justícia.  
IV. Les competències corresponents a les comunitats autònomes que subscriuen el present conveni, es reflecteixen a continuació:  
- Mitjançant Reial decret 1.684/1987, de 6 de novembre, es van iniciar els traspassos de funcions de l'Administració de l'Estat a la comunitat autònoma del País Basc en matèria de provisió de mitjans materials i econòmics per al funcionament de l'Administració de Justícia.  
  
- Per la seua banda, el traspàs de funcions de l'Administració de l'Estat a la Generalitat de Catalunya en matèria de provisió de mitjans materials i econòmics per al funcionament de l'Administració de Justícia, s'inicia pel Reial decret 1.553/1994, de 8 de juliol.  
- L'Estatut d'autonomia de Galícia, aprovat per la Llei orgànica 1/1981, de 6 d'abril, estableix en l'article 20.1 que en relació amb l'Administració de justícia, exceptuada la militar, correspon a la comunitat autònoma de Galícia exercir totes les facultats que les lleis orgàniques del Poder Judicial i del Consell General del Poder Judicial reconeguen o atribuïsquen al Govern de l'Estat. En aquesta clàusula estatutària està l'origen del traspàs a la comunitat autònoma de Galícia de les funcions que exercia l'Administració de l'Estat en matèria de provisió de mitjans materials i econòmics per al funcionament de l'Administració de Justícia, i que es va dur a terme mitjançant el Reial decret 2166/1994, de 4 de novembre.  
- La comunitat autònoma d'Andalusia, per la seua banda, ha sigut objecte dels corresponents traspassos de funcions i serveis en matèria de mitjans materials, econòmics i personals al servei de l'Administració de Justícia, de conformitat amb els reials decrets 141/1997, de 31 de gener, i 142/1997, de 31 de gener.  
D'altra banda, l'article 29 de l'Estatut garanteix l'atenció a les víctimes de delictes, reconeguda com a principi rector de les polítiques públiques de la Comunitat Autònoma, especialment a les derivades d'actes terroristes, en l'article 37.  
- En virtut del que estableix l'apartat B).1.f) del Reial decret 966/2006, d'1 de setembre, sobre traspàs de funcions i serveis de l'Administració de l'Estat a la comunitat autònoma del Principat d'Astúries en matèria de provisió de mitjans materials i econòmics per al funcionament de l'Administració de Justícia, entre les funcions i serveis de l'Administració General de l'Estat que assumeix la comunitat autònoma del Principat d'Astúries, es troba: «(- l'assistència psicològica especialitzada en les oficines d'Assistència a les Víctimes. (?)».  
  
- Mitjançant el Reial decret 817/2007, de 22 de juny, s'inicia el traspàs de funcions i serveis de l'Administració de l'Estat a la comunitat autònoma de Cantàbria en matèria de provisió de mitjans personals, materials i econòmics per al funcionament de l'Administració de Justícia.  
- L'Estatut d'Autonomia de La Rioja, aprovat per Llei orgànica 3/1982, de 9 de juny; la Llei orgànica 3/1994 de 24 de març, d'ampliació de competències de l'Estatut d'Autonomia de La Rioja; i la Llei orgànica 2/1999, de 7 de gener, de reforma de la Llei orgànica 3/1982, d'Estatut d'Autonomia de La Rioja, dedica el seu capítol II a l'Administració de Justícia.  
La comunitat autònoma de La Rioja ostenta competències en matèria de personal no integrat en el Poder Judicial, sobre els mitjans materials de l'Administració de Justícia, en virtut del Reial decret 1.800/2010, de 30 de desembre, de traspàs de funcions i serveis de l'Administració de l'Estat a la comunitat autònoma de La Rioja en matèria de provisió de mitjans personals, materials i econòmics per al funcionament de l'Administració de Justícia, i en general, totes aquelles funcions i facultats que la Llei orgànica del Poder Judicial atribueix al Govern d'Espanya en relació amb l'Administració de Justícia en La Rioja.  
  
- El Reial decret 293/1995, de 24 de febrer, inicia el traspàs de funcions de l'Administració de l'Estat a la Comunitat Valenciana, en matèria de provisió de mitjans materials i econòmics per al funcionament de l'Administració de Justícia.  
- Mitjançant el Reial decret 1.702/2007, de 14 de desembre, van ser traspassats de l'Administració de l'Estat a la comunitat autònoma d'Aragó les funcions i els serveis en matèria de mitjans personals, materials i econòmics per al funcionament de l'Administració de Justícia. L'exercici d'aquestes competències transferides en matèria d'Administració de Justícia correspon al Departament de Presidència, d'acord amb el que preveu el Decret de 5 de juliol de 2015, de la Presidència del Govern d'Aragó, pel qual es modifica l'organització de l'Administració de la comunitat autònoma d'Aragó i s'assignen competències als departaments.  
- En la comunitat autònoma de Canàries s'inicia el traspàs de funcions mitjançant dos reials decrets. El Reial decret 2.462/1996, de 2 de desembre, sobre traspàs de funcions de l'Administració de l'Estat a la comunitat autònoma de Canàries en matèria de provisió de mitjans materials i econòmics per al funcionament de l'Administració de Justícia, i el Reial decret 2.463/1996, de 2 de desembre, sobre el traspàs de funcions i serveis de l'Administració de l'Estat a la comunitat autònoma de Canàries en matèria de provisió de mitjans personals al servei de l'Administració de Justícia.  
- D'acord amb el que disposa la Llei foral 15/2004, de 3 de desembre, de l'Administració de la Comunitat Foral de Navarra, aquesta podrà subscriure convenis de col·laboració amb les altres administracions públiques en l'àmbit de les seues competències respectives, corresponent a la presidenta del Govern de Navarra o a la consellera competent per raó de la matèria, la firma dels referits convenis de col·laboració.  
  
- Finalment l'Estatut d'Autonomia de la Comunitat de Madrid, aprovat per Llei orgànica 3/1983, de 25 de febrer, estableix que, en relació a l'Administració de Justícia, exceptuant la militar, correspon al Govern de la Comunitat exercir totes les facultats que la Llei orgànica del Poder Judicial reconega o atribuïsca al Govern de la nació. Així mateix, mitjançant el Reial decret 600/2002, d'1 de juliol, s'inicia el traspàs de funcions i serveis de l'Administració de l'Estat en matèria de provisió de mitjans materials i econòmics per al funcionament de l'Administració de Justícia, i el Reial decret 1.429/2002, de 27 de desembre, sobre traspàs de funcions i serveis de l'Administració de l'Estat a la Comunitat de Madrid en matèria de provisió de mitjans personals i materials al servei de l'Administració de Justícia.  
  
V. La Llei 35/1995, d'11 de desembre, d'ajudes i assistència a les víctimes de delictes violents i contra la llibertat sexual, posa la seua atenció en la persona de la víctima, reclamant una intervenció positiva de l'Estat dirigida a restaurar la situació en què es trobava abans de patir el delicte o, almenys, a pal·liar els efectes que el delicte ha produït sobre ella. En l'article 16 estableix que es procedirà a la implantació de les oficines d'assistència a les víctimes, que es constitueixen com a unitats dependents del Ministeri de Justícia o, si és el cas, de les comunitats autònomes amb competències assumides sobre la matèria, que analitzen les necessitats assistencials i de protecció de les víctimes, i que estaran integrades per personal al servei de l'Administració de Justícia, psicòlegs o qualsevol tècnic que es considere necessari per a la prestació del servei.  
Amb això es fixa un marc assistencial mínim per a la prestació d'un servei públic en condicions d'igualtat en tot l'Estat, i per a la garantia i protecció dels drets de les víctimes, sense perjuí de les especialitats organitzatives de les oficines segons la normativa estatal o autonòmica que els siga aplicable.  
VI. La Llei 4/2015, de 27 d'abril, de l'Estatut de la víctima del delicte, trasllada la Directiva 2012/29/UE del Parlament Europeu i del Consell de 25 d'octubre de 2012, i per la qual es substitueix la Decisió marc 2001/220/JAI del Consell, pretén, partint del reconeixement de la dignitat de les víctimes, la defensa dels seus béns materials i morals i, amb això, els del conjunt de la societat.  
En la Llei esmentada s'estableixen normes mínimes sobre els drets, el suport i la protecció de les víctimes de delictes que requereix el desenvolupament d'algunes de les previsions arreplegades en l'esmentat Estatut, a fi de garantir l'efectivitat dels drets que s'hi inclouen, així com una regulació de les oficines d'assistència a les víctimes. A més, els drets que arreplega la Llei seran aplicables a totes les víctimes de delictes ocorreguts a Espanya o que puguen ser perseguits a Espanya, amb independència de la nacionalitat de la víctima, o de si tenen o no residència legal.  
VII. El Reial decret 1.109/2015, d'11 de desembre, pel qual es desplega la Llei 4/2015, de 27 d'abril, de l'Estatut de la víctima del delicte i es regulen les oficines d'assistència a les víctimes del delicte, normalitza l'actuació de les oficines d'assistència a les víctimes, en atenció als drets arreplegats en la normativa europea i en l'Estatut de la víctima del delicte.  
S'hi insta les administracions públiques a aprovar i fomentar el desenvolupament de protocols d'actuació i de procediments de coordinació i col·laboració, en els quals també tindran participació les associacions i col·lectius de protecció de les víctimes.  
En l'article 10 del Reial decret esmentat, es preveu la creació del Consell Assessor d'Assistència a les Víctimes, amb caràcter d'òrgan consultiu amb àmplia representació i adscrit a la Direcció General de Relacions amb l'Administració de Justícia del Ministeri de Justícia. Aquest Consell Assessor tindrà distintes funcions per a vetlar pel respecte dels drets de les víctimes i el bon funcionament del sistema d'assistència. Amb l'assessorament d'aquest Consell, el Ministeri de Justícia podrà dur a terme l'avaluació periòdica del sistema d'assistència a les víctimes, i proposar, a través del Consell de ministres, les mesures i reformes que siguen necessàries per a la millor protecció de les víctimes.  
VIII. Així mateix, s'estableixen els representants de les distintes administracions públiques i associacions que formaran part del Consell Assessor d'Assistència a les Víctimes i, s'indica que, amb base en el conveni de col·laboració establert a l'efecte, nomenaran tres representants de les comunitats autònomes que hagen rebut els traspassos de mitjans personals i materials al servei de l'Administració de Justícia en règim de rotació anual, que representaran la resta i que exerciran, també rotatòriament, la Vicepresidència.  
Per això, en aplicació dels principis de cooperació i col·laboració que regeixen les relacions entre les administracions públiques, i a fi d'establir fórmules que contribuïsquen a donar un millor servei, en una matèria tan sensible com són les víctimes del delicte, les parts subscriuen el present conveni de col·laboració per a complir al que estableix l'article 10.2b pel qual es determinen els membres del Consell Assessor d'Assistència a les Víctimes corresponents a les comunitats autònomes que hagen rebut els traspassos de mitjans personals i materials al servei de l'Administració de Justícia, que es regirà per les següents:  
  
  
Clàusules  
  
Primera. Objecte del conveni  
El present conveni té com a objecte establir el sistema de representació de les comunitats autònomes, amb traspassos de mitjans personals i materials al servei de l'Administració de Justícia, en el Consell Assessor d'Assistència a les Víctimes, de conformitat amb el que preveu l'article 10.2, apartat b, del Reial decret 1.109/2015, d'11 de desembre, pel qual es desplega la Llei 4/2015, de 27 d'abril, de l'Estatut de la víctima del delicte, i es regulen les oficines d'assistència a les víctimes del delicte.  
  
Segona. Sistema de representació de les comunitats autònomes  
Les parts firmants acorden que el sistema de representació de les comunitats autònomes, amb traspassos de mitjans personals i materials al servei de l'Administració de Justícia, en el Consell Assessor d'Assistència a les Víctimes serà de tres representants en rotació anual, que representarà a la resta, i que exerciran, també rotatòriament, la Vicepresidència. Els representants de les comunitats autònomes amb competències en aquesta matèria, tindran rang de director general que podrà ser substituït per la persona que delegue en atenció a les funcions a exercir.  
  
L'ordre de representació rotatòria de les comunitats autònomes es realitzarà segons l'ordre de data d'aprovació dels seus primers estatuts d'autonomia, iniciant-se a partir de la data d'efectes del present conveni.  
  
Entre les comunitats autònomes que exercisquen la representació rotatòria, la Vicepresidència del Consell Assessor d'Assistència a les Víctimes serà exercida, en cada anualitat, per aquella comunitat autònoma el primer estatut d'autonomia de la qual fóra el més antic, llevat que ja l'haguera exercida en torns anteriors, i en aquest cas serà exercida, d'entre elles, per la següent per ordre d'antiguitat del seu primer estatut d'autonomia.  
  
Tercera. Efectes i modificació del conveni  
El present conveni tindrà efectes a partir del dia de la seua firma i el seu període de durada serà de quatre anys, podent acordar-se'n unànimement la pròrroga per un període de fins a quatre anys addicionals, mitjançant la firma d'una addenda entre les parts, abans del venciment del període inicial o de qualsevol de les seues pròrrogues. Així mateix, qualsevol de les parts firmants podrà fer-ne la denúncia expressa amb un termini mínim d'antelació de dos mesos a la data en què es pretenga la seua expiració.  
Igualment, les parts firmants podran modificar els termes del present conveni en qualsevol moment, de mutu acord, mitjançant la firma d'una Addenda a aquell. La modificació s'incorporarà com a part inseparable del text del conveni.  
  
Quarta. Obligacions financeres  
L'aplicació i execució d'aquest conveni no comporta per si mateixa cap tipus de contraprestació econòmica ni obligacions financeres per cap de les parts, ni produeix cap increment de la despesa pública.  
  
  
Cinquena. Mecanisme de seguiment, vigilància i control  
El mecanisme de seguiment, vigilància i control de l'execució del present conveni consistirà en la presentació d'un informe anual, per part dels representants de les comunitats autònomes que exercisquen el torn rotatori en el Consell Assessor d'Assistència a les Víctimes, davant de l'òrgan responsable del mecanisme de seguiment, vigilància i control. L'informe serà presentat en finalitzar el corresponent torn rotatori anual a què es refereix la clàusula segona per les tres comunitats autònomes que hagen exercit la representació esmentada, i exposarà el grau de compliment del sistema de representació acordat i qualsevol altra incidència o problema d'interpretació o compliment que s'haguera plantejat.  
L'òrgan que actuarà com a responsable del mecanisme de seguiment, vigilància i control serà la Direcció General de Relacions amb l'Administració de Justícia del Ministeri de Justícia.  
  
Sisena. Causes de resolució del conveni  
Són causes de resolució:  
a) El transcurs del termini de vigència del conveni sense haver-se acordat la pròrroga del mateix.  
b) L'acord unànime de tots els firmants.  
c) L'incompliment de les obligacions i compromisos assumits per part d'algun dels firmants.  
En aquest cas, qualsevol de les parts podrà notificar a la part incomplidora un requeriment perquè complisca en un determinat termini amb les obligacions o compromisos que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució del conveni i a les altres parts firmants.  
Si transcorregut el termini indicat en el requeriment persistira l'incompliment, la part que el va dirigir notificarà a les parts firmants la concurrència de la causa de resolució i s'entendrà resolt el conveni. La resolució del conveni per aquesta causa podrà comportar la indemnització dels perjuís causats si així s'haguera previst.  
d) Per decisió judicial declaratòria de la nul·litat del conveni.  
e) Per qualsevol altra causa diferent de les anteriors prevista en el conveni o en altres lleis.  
No obstant això, si quan concórrega qualsevol de les causes de resolució del conveni hi ha actuacions en curs d'execució, les parts, a proposta de l'òrgan responsable del mecanisme de seguiment, vigilància i control del conveni, podran acordar la continuació i finalització de les actuacions en curs que consideren oportunes, establint un termini improrrogable per a la seua finalització, transcorregut el qual haurà de realitzar-se'n la liquidació en els termes establits en l'apartat anterior.  
  
Setena. Naturalesa del conveni de col·laboració i resolució de controvèrsies  
El present Conveni té naturalesa administrativa, quedant exclòs de l'àmbit d'aplicació del Reial decret legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic a l'empara d'allò que s'ha disposat en l'article 4.1.C). No obstant això, els principis del text esmentat sí que seran aplicables per a resoldre els dubtes i llacunes que puguen plantejar-s'hi.  
Les parts es comprometen de resoldre pacíficament qualsevol conflicte que poguera sorgir en la interpretació i execució del present conveni.  
En tenir naturalesa administrativa, l'ordre jurisdiccional contenciós administratiu serà el competent per a resoldre les qüestions litigioses que pogueren suscitar-se entre les parts, tot això de conformitat amb el que disposen els articles 1 i 2 de la Llei 29/1998, de 13 de juliol, reguladora de la jurisdicció contenciosa administrativa.  
  
Vuitena. Difusió  
La difusió, publicitat i registre del conveni s'ajustarà a la normativa que siga aplicable en cada una de les comunitats autònomes firmants.  
  
I, de conformitat amb tot el que s'ha dit adés, en l'exercici de les facultats que legalment corresponen a cada un dels firmants, obligant amb això les institucions que representen, subscriuen el present conveni per tretzè exemplar, al lloc i en la data assenyalats al principi.  
  
  
El ministre de Justícia: Rafael Catalá Polo.  
  
El conseller d'Administració Pública i Justícia del Govern Basc: Josu Iñaki Erkoreka Gervasio.  
  
El conseller de Justícia de la Generalitat de Catalunya: Carles Mundo i Blanch.  
  
El vicepresident i conseller de Presidència, Administracions Públiques i Justícia de la Xunta de Galicia: Alfonso Rueda Valenzuela.  
  
El conseller de Justícia i Interior de la Junta d'Andalusia: Emilio de Llera Suárez-Bárcena.   
  
El conseller de Presidència i Participació Ciutadana del Govern del Principat d'Astúries: Guillermo Martínez Suárez.  
  
El conseller de Presidència i Justícia de Cantàbria: Rafael Ángel de la Sierra González.  
  
 El conseller de Polítiques Socials, Família, Igualtat i Justícia de La Rioja: Conrado Escobar Las Heras.  
  
La consellera de Justícia, Administracions Públiques, Reformes Democràtiques i Llibertats Públiques de la Generalitat: Gabriela Bravo Sanestanislao.   
  
El conseller de Presidència del Govern d'Aragó: Vicente Guillen Izquierdo.  
  
El conseller de Presidència, Justícia i Igualtat de Canàries: Aarón Afonso González.  
  
La consellera de Presidència, Funció Pública, Interior i Justícia del Govern de Navarra: María José Beaumont Aristu.  
  
El conseller de Presidència, Justícia i Portaveu del Govern de la Comunitat de Madrid, (p. d. de la presidenta de la Comunitat de Madrid, Decret 55/2016, de 29 de setembre): Ángel Garrido García.